 πρώην Very Special Arts Hellas

ΔΕΛΤΙΟ ΤΥΠΟΥ

Αθήνα, 25 Φεβρουαρίου 2020

***«Ταξιδεύοντας την Τέχνη» στα Ιωάννινα***

25 εικαστικοί με αναπηρία | 25 λογοτέχνες | 5 πόλεις

H **ARTOGETHER**-**Τέχνη Ατόμων Με και Χωρίς Αναπηρία** (πρώην VSA Hellas), σε συνεργασία με το **Πολιτιστικό Ίδρυμα Ομίλου Πειραιώς** (ΠΙΟΠ), εγκαινιάζει την **Παρασκευή** **6 Μαρτίου** (ώρα **19:30**) την περιοδεύουσα έκθεση «Ταξιδεύοντας την Τέχνη», στο **Μουσείο Αργυροτεχνίας**, στα Ιωάννινα. Η έκθεση αποτελεί καρπό του ομώνυμου διετούς προγράμματος «Ταξιδεύοντας την Τέχνη» που υλοποιείται με αποκλειστική δωρεά από το **Ίδρυμα Σταύρος Νιάρχος** (ΙΣΝ), και υποστηρίζεται από το **Γραφείο Διασύνδεσης** της **Ανωτάτης Σχολής Καλών Τεχνών** και από την **Εταιρία Ελλήνων Λογοτεχνών**.

Η έκθεση «Ταξιδεύοντας την Τέχνη» έρχεται να δώσει τη δική της απάντηση στο ερώτημα «Πώς θα ήταν αν η τέχνη ταξίδευε ελεύθερα πέρα από συμβάσεις, προκαταλήψεις, όρια και εμπόδια;». Τα έργα 25 εικαστικών με αναπηρία συνδιαλέγονται με τα χειρόγραφα 25 λογοτεχνών, οι οποίοι εμπνεύστηκαν από τα πρώτα. Στόχος αυτής της γόνιμης προσέγγισης είναι να προβληθεί ευρέως το έργο καλλιτεχνών με αναπηρία, η ισότιμη καλλιτεχνική δημιουργία ατόμων με και χωρίς αναπηρία, καθώς και η μεταξύ τους συνεργασία.

Η έκθεση παρουσιάστηκε για πρώτη φορά στο Ιστορικό Αρχείο ΠΙΟΠ στην Αθήνα, στη συνέχεια «ταξίδεψε» στο Μουσείο Πλινθοκεραμοποιίας στον Βόλο και μετά το Μουσείο Αργυροτεχνίας και τα Ιωάννινα, θα παρουσιαστεί στο **Μουσείο Ελιάς και Ελληνικού Λαδιού** (Σπάρτη) και στο **Μουσείο Μαρμαροτεχνίας** (Τήνος).

Σε όλους τους επιλεγμένους σταθμούς της, η έκθεση πλαισιώνεται από καλλιτεχνικές δράσεις των ομάδων της ARTOGETHER και από βιωματικά εργαστήρια για άτομα με και χωρίς αναπηρία. Συγκεκριμένα στην πόλη των Ιωαννίνων, το **Σάββατο** **7 Μαρτίου** (ώρα **19:30**) η ομάδα θεατρικού παιχνιδιού της ARTOGETHER θα παρουσιάσει την παράσταση «**Ουπς! Ένας καθρέφτης μες στην σκιά**» στον **Πολιτιστικό Πολυχώρο του Δήμου Ιωαννιτών «Δημ. Χατζής»**, ενώ την **Κυριακή 8 Μαρτίου** (ώρα **11:00**)διοργανώνεται στο **Μουσείο Αργυροτεχνίας** βιωματικό εργαστήρι. Οι συμμετέχοντες, μέσα από το θεατρικό παιχνίδι, θα γνωρίσουν την ιστορία και τους ήρωες του παραμυθιού, στο οποίο έχει βασιστεί η παράσταση. (**Λόγω περιορισμένου αριθμού θέσεων απαραίτητη η κράτηση στο τηλ: 210 7710847 ή στο email** **info@artoget.gr**).

Η ομάδα θεατρικού παιχνιδιού της ARTOGETHER λειτουργεί από το 2008 για νέους με αναπηρία. Εφαρμόζει ένα ελεύθερο πρόγραμμα μεταξύ θεατρικής έκφρασης, αφήγησης, κίνησης, αλλά και ζωγραφικής. Όταν κάποιες ιδέες και ασκήσεις ωριμάσουν και ανάλογα με τις δυνατότητες και τη διαθεσιμότητα της ομάδας, οι συναντήσεις καταλήγουν στη διαμόρφωση της παράστασης.

Την έκθεση συνοδεύει το συλλεκτικό λεύκωμα **«Ταξιδεύοντας την Τέχνη»**, το οποίο εκδόθηκε με δωρεά από το **Ίδρυμα Σταύρος Νιάρχος** (ΙΣΝ). Στις σελίδες του αποτυπώνονται τα έργα, τα χειρόγραφα και οι σκέψεις των δημιουργών.

Συντονισμός προγράμματος: **Μαριλένα Κουκούλη**, **Σταυρούλα Σουλοπούλου**

Επιμέλεια έκθεσης: **Νίκος Κόνιαρης, Σοφία Χρυσαφοπούλου**

Σκηνοθεσία-Δραματουργική επεξεργασία-Μουσική επιμέλεια: **Αριστέα Κοντραφούρη**

Διάρκεια έκθεσης: **6 έως 13 Μαρτίου 2020**

Ώρες λειτουργίας: Καθημερινά, εκτός Τρίτης, **10:00-18:00**

**Είσοδος ελεύθερη**

**Για άτομα με κινητικά προβλήματα και χρήστες αμαξιδίων η πρόσβαση γίνεται από τη Νότια Πύλη κατόπιν συνεννόησης με το Μουσείο.**

Η συμμετοχή στις παράλληλες δράσεις είναι **δωρεάν**.

**ARTOGETHER-Τέχνη Ατόμων Με και Χωρίς Αναπηρία**

Δάφνης 8, Ζωγράφου 157 72

Τ: 210 7710847 | www.artoget.gr | info@artoget.gr

**Μουσείο Αργυροτεχνίας**

Ακρόπολη Ιτς Καλέ, Κάστρο Ιωαννίνων

T: 26510 64065 | www.piop.gr